૮૭ રનનો ટાર્ગેટ મેળવવા ખડાયતા બૅટિંગમાં ઊતરી હતી અને એણે ધીમી શરૂઆત કરી હતી. કચ્છી કડવા પાટીદારની મજબૂત બોલિંગના પ્રદર્શન સામે ત્રીજી ઓવરમાં જ કૅપ્ટન વિરલ શાહ અને વિશાલ મેરવાણા જેવા મજબૂત બૅટ્સમેનોની વિકેટો પડી ગઈ હતી. કચ્છી કડવા પાટીદારે પણ જબરદસ્ત બોલિંગ વડે ખડાયતા માટે રન બનાવવાનું અઘરું કરી નાખ્યું હતું ત્યારે ઓપનર અને સ્ટાર બૅટ્સમૅન નિશાદ ગાભાવાલા (૨૪) અને ચોથા ક્રમે આવેલા ભાવેશ શાહ (૧૯) વચ્ચે સૂઝબૂઝભરી ઇનિંગ્સ રમાઈ હતી. એવામાં ભાવેશ શાહે છઠ્ઠી ઓવરમાં ત્રણ ફોર ફટકારીને ટાર્ગેટ અને બૉલ વચ્ચેના મોટા ગૅપને દૂર કરીને દરેક બૉલે રન કરીને ટીમ માટે જીત આસાન કરી દીધી હતી, પરંતુ ત્યાર બાદ ૮મી ઓવર લઈને આવેલા કચ્છી કડવા પાટીદારના કૅપ્ટન ભાવિક ભગતે ત્રણ વિકેટો ખખડાવીને પોતાની ટીમ માટે જીતની આશા બાંધી હતી. છેલ્લી દિલધડક ઓવરમાં ૯ રન કરવાના હતા ત્યારે પહેલા બૉલે ખડાયતાના રોનક શાહે ફોર ફટકારી દીધી હતી. ત્યાર બાદ છેલ્લા બૉલમાં ૨ રન જરૂરી હતા ત્યારે હીરક શાહે સિક્સરનો વિનિંગ-શૉટ ફટકારીને ખડાયતાને શાનદાર જીત અપાવી હતી.